RESOLUCIÓN do 18 de outubro de 2004 pola que se convocan unhas Xornadas sobre dereito agrario.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 22/10/2004

Dentro do plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Consellaría de Política Agroalimentaria e Deselvolvemento Rural, unhas Xornadas sobre dereito agrario, conforme as seguintes bases:
1. Obxectivos:
Estudar a incidencia na ordenación da actividade agraria da Constitución para a Unión Europea e das leis sectoriais nacionais e a normativa agraria autonómica galega.
2. Contido:
Trataranse estes temas:
-O dereito agrario galego.
-Consideracións sobre o momento actual da agricultura española e perspectivas de futuro.
-O contrato de cesión de augas para o uso agrario na lexislación española.
-Aspectos destacados na Lei 49/2003, do 26 de novembro, de arrendamentos rústicos.
-A concentración parcelaria privada.
-A unidade mínima de cultivo e o rexistro da propiedade.
3. Destinatarios:
Persoal ao servizo da Xunta de Galicia e da Administración local galega e interesados en xeral.
4. Desenvolvemento:
-Horario: mañá e tarde.
-Lugar e data: as xornadas convocadas desenvolveranse no salón de actos do edificio administrativo da Xunta de Galicia en Lugo, sito na Ronda da Muralla, 70, da citada cidade, os días 16 e 17 de novembro de 2004.
5. Inscrición:
-Prazo: remata o venres, día 12 de novembro de 2004.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa de Madrid, 2-4, 15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 15 de novembro, das 8.30 ás 14.30 horas, aos seguintes números: 981 54 62 39/44 ou 981 54 60 40.
6. Modificacións:
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de cancelalo, se o escaso número de solicitudes non xustificase a súa realización.
7. Certificación de asistencia:
Entregaráselles, ao remate das xornadas, a aquelas persoas inscritas que concorresen asiduamente a el, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 18 de outubro de 2004.
Domingo Bello Janeiro
Director da Escola Galega de Administración Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA